作者:李嶠
標題:劉侍讀見和山邸十篇重申此贈
內容:神嶽瑤池圃，仙宮玉樹林。乘時警天禦，清暑滌宸襟。梁駕陪玄賞，淄庭掩翠岑。對巖龍岫出，分壑雁池深。簷迥松蘿映，窗高石鏡臨。落泉奔澗響，驚吹助猿吟。野氣迷涼燠，山花雜古今。英藩盛賓侶，勝景想招尋。踐徑披蘭葉，攀崖引桂陰。穆生時泛醴，鄒子或調琴。雉翳分場合，魚鉤向浦沉。朝遊極斜景，夕宴待橫參。顧己慚鉛鍔，叨名齒玳簪。暫依朱邸館，還暢白雲心。丘壑信多美，煙霞得所欽。寓言攄宿志，竊吹簡知音。獎價逾珍石，酬文重振金。方從仁智所，攜手濯清潯。